ประกันวอนรัฐลดภาษี หนุนยูนิตลิงค์สุขภาพ
ประกันชีวิตกระทุ้งคลัง ขอลดภาษีประกันสุขภาพ ยูนิตลิงค์
10 มี.ค. 2558

ประกันชีวิตกระทุ้งคลัง ขอลดภาษีประกันสุขภาพ ยูนิตลิงค์
นายสาระ ล่ำซำ นายกสมาคมประกันชีวิตไทย เปิดเผยว่า ทางสมาคมเตรียมทำเรื่องเสนอไปยังกระทรวงการคลังเพื่อขอสิทธิลดหย่อนทางภาษีให้กับผู้ที่ซื้อแบบประกันชีวิตควบการลงทุน หรือยูนิตลิงค์ และแบบประกันสุขภาพ เพื่อจูงใจให้นักลงทุนหันมาซื้อยูนิตลิงค์และดูแลสุขภาพของตัวเองมากขึ้น
ทั้งนี้ เนื่องจากยูนิตลิงค์นำเงินส่วนใหญ่ไปลงทุนในกองทุนรวม แต่ที่ผ่านมายูนิตลิงค์ยังไม่ได้รับความนิยมเท่าที่ควรและมีผู้ลงทุนน้อยมาก ซึ่งการลงทุนผ่านยูนิตลิงค์ไม่สามารถนำไปลดหย่อนภาษีได้ ทั้งที่ลงทุนในกองทุนประหยัดภาษี นักลงทุนจึงหันไปลงทุนในกองทุนรวมโดยตรงแทน
นายกฤษฎา จีนะวิจารณะ ผู้อำนวยการสำนักงานเศรษฐกิจการคลัง (สศค.) กล่าวว่า สศค.พร้อมที่จะนำข้อเสนอของสมาคมประกันชีวิตไทยไปพิจารณาควบคู่กับเรื่องของกองทุนรวมหุ้นระยะยาว (แอลทีเอฟ) ที่จะครบกำหนดได้สิทธิในการลดหย่อนภาษีในปี 2559 ซึ่งการโยกย้ายสิทธิทางภาษีของกองทุนแอลทีเอฟมายังยูนิตลิงค์ก็ถือว่าเป็นแนวทางที่ดี